钦定古今图书集成/理学汇编/文学典/第096卷 > 曾棨
## 钦定古今图书集成/理学汇编/文学典/第096卷 > 曾棨

按《明外史》本传：“棨字子启，永丰人。生而颖异，貌魁伟，
博闻强记，工文词。永乐二年，殿试第一，授翰林修撰。
寻诏解缙选进士二十八人，进学文渊阁，棨为首，编
修周述、周孟简，庶吉士王英、王直、章敞、陈敬宗、罗汝
敬、李时勉、段民、吾绅等皆与命司礼监月给笔墨纸，
光禄给朝暮馔，礼部月给膏烛钞，人三锭，工部择近”
第宅居之。帝尝亲试《天马海青歌》，棨援笔立就，词义
兼美。又尝摘记载诸隐僻事问棨条对无遗误，由是
见褒宠。数侍燕闲，应制赋诗，赐赉重叠。有荐文士者，
帝必问才学如棨否，或命就棨辨论，以观其能。修《永
乐大典》，为副总裁。书成，迁侍读。内艰起复，扈从。邑人
坐奸党连棨，家人多亡匿。帝惜棨才，竟原之。家长安
右门外失火，延烧禁垣，亦释不问。寻进侍读学士，修
《天下郡邑志》，复为副总裁。仁宗立，除左春坊大学士仍兼侍读学士。宣宗立，进少詹事，预修《三朝实录》。再
扈北巡，三典会试。为文如源泉，一泻千里，馆阁中自
解胡后诸大制作多出其手。善笔札草书。性乐易，喜
奖士类，饮酒至一石不醉，天子知其好饮，每出内酝
赐之。竟以饮得疾。宣德七年卒于官，年六十一。赠礼
部左侍郎，谥《襄敏》。

按《悬笥琐探》：曾状元子启，名棨，永丰人，仕为少詹事
兼侍讲学士，善草书，能诗歌，称江西才子。有荐一士
人至者，既入内，将试，上曰：“堂堂翰林，独无一人如彼
者乎？”众以曾棨应诏，御试天马歌，棨之文先成，文多
溜亮，士人后成，词复蹇涩。上立赐棨玛瑙带，始授士
人官，由是棨宠遇日至。既而有疾，自惟不可起，乃捉
笔书曰：“宫詹不小，岁周非夭。我以为多，人以为少。易
箦盖棺，此外何求？白云青山，乐哉斯丘。”卒，赠礼部侍
郎。